กรมประมงเปิดรับขึ้นทะเบียนผู้ทำการประมงในการประชุมสมัชชาชาวประมงพื้นบ้านประเทศไทย ถึง 18 ธ.ค.นี้
นายอดิศร พร้อมเทพ อธิบดีกรมประมง เปิดเผยว่า กรมประมงเปิดพื้นที่จัดประชุมสมัชชาชาวประมงพื้นบ้านประเทศไทย ระหว่างวันที่ 17-18 ธ.ค.นี้ ซึ่งภายในงานมีการจัดเสวนา “ทิศทางประมงพื้นบ้านไทยในอนาคต” และเปิดประชุมหารือถึงประเด็นต่างๆ ทั้งที่เป็นปัญหา และการวางแนวทางในอนาคต เพื่อให้เกิดความยั่งยืนในการทำประมง พร้อมเปิดจุด one stop service รับขึ้นทะเบียนผู้ทำการประมง เพื่อสิทธิประโยชน์ที่จะได้รับการช่วยเหลือจากภาครัฐในอนาคต  สำหรับผู้ที่ประสงค์จะขึ้นทะเบียนผู้ทำการประมง จะต้องเตรียมเอกสารหลักฐานมาให้พร้อม ดังนี้  (1) บัตรประชาชนฉบับจริง หรือ ทะเบียนเรือไทยสำหรับทำการประมงและใบอนุญาตใช้เรือที่ยังไม่หมดอายุ (2) สำเนาทะเบียนบ้าน (3) เอกสารรับรองว่าเป็นผู้ทำการประมง หรือ หนังสือรับรองโดย กำนัน ผู้ใหญ่บ้าน อบต. สมาคม ฯลฯ





นอกจากนี้ ชาวประมงพื้นบ้าน ได้ขนทัพอาหารทะเลสดๆ อาทิ กุ้งแชบ๊วย หมึก ปลากุเลา ฯลฯ และผลิตภัณฑ์ประมงแปรรูปมากมาย เช่น ปลากุเลาเค็ม มันกุ้ง กุ้งแก้ว กุ้งแห้ง กุ้งหวาน กุ้งแก้ว 5 รส ปลาหลังเขียวหวาน ปลาแมวแห้ง น้ำพริกปู  น้ำพริกกุ้ง น้ำพริกปลาย่าง ปูม้านึ่งกะปิ ฯลฯ มาจำหน่ายในราคาพิเศษ จนถึง 17.00 น.วันนี้ (18 ธันวาคม) ณ บริเวณลานหน้าห้องประชุมอานนท์ กรมประมง ภายในม.เกษตรศาสตร์ บางเขน กรุงเทพฯ